送吳判官
作者：韓淲
朝代：宋

paragraphs: 儒家辰告當訏謨，紛紛莫厭形勢塗。
甲兵調度應敵爾，君行鄱水聊載驅。
有文與詩錦機織，夾道雲山正堆積。
癡兒固有了官事，歸日奚囊觀筆力。
別酒無用鯨吸川，芝山杖藜湖接天。
使君自是江海客，有來矍鑠當歡然。
如今百事皆撐柱，寬得一分猶復古。
蕭條野老爲賡吟，此話不同知底數。